CELEX: 32019R0460
Language: da
Date: 2019-01-30 00:00:00
Title: Kommissionens delegerede forordning (EU) 2019/460 af 30. januar 2019 om ændring af Europa-Parlamentets og Rådets forordning (EU) nr. 648/2012 for så vidt angår oversigten over undtagne enheder (EØS-relevant tekst.)

22.3.2019   
               
               
                  DA
               
               
                  Den Europæiske Unions Tidende
               
               
                  L 80/8
               
            
         KOMMISSIONENS DELEGEREDE FORORDNING (EU) 2019/460
         af 30. januar 2019
         om ændring af Europa-Parlamentets og Rådets forordning (EU) nr. 648/2012 for så vidt angår oversigten over undtagne enheder
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 648/2012 af 4. juli 2012 om OTC-derivater, centrale modparter og transaktionsregistre (1), særlig artikel 1, stk. 6, og
         ud fra følgende betragtninger:
         
                     (1)
                  
                  
                     Den 29. marts 2017 meddelte Det Forenede Kongerige sin beslutning om at udtræde af Unionen i henhold til artikel 50 i traktaten om Den Europæiske Union. Traktaterne ophører med at finde anvendelse på og i Det Forenede Kongerige fra ikrafttrædelsesdatoen for en udtrædelsesaftale eller, hvis en sådan aftale udebliver, to år efter nævnte meddelelse, medmindre Det Europæiske Råd efter aftale med Det Forenede Kongerige enstemmigt beslutter at forlænge denne periode.
                  
               
                     (2)
                  
                  
                     Udtrædelsesaftalen som indgået af forhandlerne indeholder ordninger med hensyn til anvendelse af EU-rettens bestemmelser på og i Det Forenede Kongerige efter den dato, hvor traktaterne ophører med at finde anvendelse på Det Forenede Kongerige. Hvis aftalen træder i kraft, finder forordning (EU) nr. 648/2012, herunder den undtagelse, der er omhandlet i artikel 1, stk. 4, litra a), i nævnte forordning, anvendelse på og i Det Forenede Kongerige i overgangsperioden i overensstemmelse med aftalen og ophører med at finde anvendelse ved udgangen af denne periode.
                  
               
                     (3)
                  
                  
                     Det Forenede Kongeriges udtræden af Unionen vil, hvis der ikke indføres særlige bestemmelser, medføre, at undtagelsen for medlemmerne af Det Europæiske System af Centralbanker (ESCB) og andre medlemsstatsorganer med lignende funktioner og andre offentlige organer i Unionen, der har ansvar for forvaltningen af den offentlige gæld, jf. artikel 1, stk. 4, litra a), i forordning (EU) nr. 648/2012, ikke længere vil finde anvendelse på Det Forenede Kongeriges centralbank eller andre offentlige organer, der har ansvar for forvaltningen af den offentlige gæld, eller som deltager heri.
                  
               
                     (4)
                  
                  
                     Kommissionen har foretaget en vurdering af den internationale behandling af centralbanker og offentlige organer, der har ansvar for forvaltningen af den offentlige gæld, eller som deltager heri, i henhold til de love, der skal anvendes i Det Forenede Kongerige, efter at landet er trådt ud af Unionen, og den har fremlagt sine konklusioner for Europa-Parlamentet og Rådet. Navnlig har Kommissionen foretaget en sammenlignende analyse af denne behandling samt af risikostyringsstandarderne for derivattransaktioner, som disse organer og centralbanker i Det Forenede Kongerige indgår i.
                  
               
                     (5)
                  
                  
                     Kommissionen konkluderede i sin vurdering, at Det Forenede Kongeriges centralbank og offentlige organer, der har ansvar for forvaltningen af den offentlige gæld, eller som deltager heri, bør undtages fra clearing- og indberetningskravene og kravet om, at der skal anvendes risikoreduktionsteknikker på ikke-clearede transaktioner, jf. forordning (EU) nr. 648/2012.
                  
               
                     (6)
                  
                  
                     Myndighederne i Det Forenede Kongerige har givet forsikringer med hensyn til ESCB-medlemmernes status, rettigheder og forpligtelser, herunder at de har til hensigt at indrømme medlemmerne af ESCB og andre af medlemsstaternes nationale organer med lignende funktioner samt andre offentlige organer i Unionen, der har ansvar for forvaltningen af den offentlige gæld, eller som deltager heri, en undtagelse, der kan sammenlignes med den, der er fastsat i artikel 1, stk. 4, i forordning (EU) nr. 648/2012.
                  
               
                     (7)
                  
                  
                     Det Forenede Kongeriges centralbank og de offentlige organer, der har ansvar for forvaltningen af den offentlige gæld i Det Forenede Kongerige, og som deltager heri, bør derfor opføres i oversigten over undtagne enheder i forordning (EU) nr. 648/2012.
                  
               
                     (8)
                  
                  
                     Forordning (EU) nr. 648/2012 bør derfor ændres.
                  
               
                     (9)
                  
                  
                     Kommissionen vil fortsat regelmæssigt overvåge behandlingen af de centralbanker og offentlige organer, der undtages fra clearing- og indberetningskravene, jf. oversigten i artikel 1, stk. 4, litra c), i forordning (EU) nr. 648/2012. Oversigten kan opdateres alt efter udviklingen af de reguleringsmæssige rammer i disse tredjelande og under hensyntagen til eventuelle relevante nye informationskilder. En sådan revurdering kan medføre, at visse tredjelande slettes fra oversigten over undtagne enheder.
                  
               
                     (10)
                  
                  
                     Denne forordning bør træde i kraft snarest muligt og finde anvendelse fra dagen efter den dag, hvor forordning (EU) nr. 648/2012 ophører med at finde anvendelse på og i Det Forenede Kongerige —
                  
               VEDTAGET DENNE FORORDNING:
         
            Artikel 1
            I artikel 1, stk. 4, litra c), i forordning (EU) nr. 648/2012 tilføjes følgende som nr. ix):
            
               
                           »ix)
                        
                        
                           Det Forenede Kongerige Storbritannien og Nordirland.«
                        
                     
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra dagen efter den dag, hvor forordning (EU) nr. 648/2012 ophører med at finde anvendelse på og i Det Forenede Kongerige.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 30. januar 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 201 af 27.7.2012, s. 1.